钦定古今图书集成/方舆汇编/职方典/第1123卷 > 《退谷铭》〈并序〉元·结
## 钦定古今图书集成/方舆汇编/职方典/第1123卷 > 《退谷铭》〈并序〉元·结

杯湖西南是退谷，谷中有泉，或激或悬，为窦为渊。满谷生寿木，又多寿藤萦之。始入谷中，令人忘返。时士源以漫叟退修耕钓，爱游此谷，遂命曰“退谷。” 元子作铭，以显士源之意。铭曰：

谁命退谷，孟公士源。孟公之意，漫叟知焉。公畏漫叟，
心进迹退。公惧漫叟，名显身晦。公恐漫叟，辞小受大。
於戏退谷，独为我规。干进之客，不羞游之。何人作铭？
铭之谷口，荒浪者欤！退谷漫叟。